María Margrét Jóhannsdóttir samskiptafulltrúi Play sagði við mbl.is fyrr í dag að starfsmenn hefðu verið upplýstir um stöðu mála og allir væru reiðubúnir að halda áfram að leggja sitt af mörkum til þess að Play fari í loftið . „ Við viljum öll sjá flugfélagið verða að veruleika og vonumst til þess að geta lokið þessum málum sem fyrst , “ sagði María Margrét . Forsvarsmenn félagsins segja að lokafjármögnun þess gangi vel og sé á lokastigi . Flugfélagið er að reyna að sækja 1,7 milljarða króna frá innlendum fjárfestum , en fram hefur komið að félagið hafi þegar tryggt sér 5,5 milljarða króna frá breska sjóðnum Athene Capital . Ætlunin er að hefja rekstur með yfir sjö milljarða í reiðufé . Félagið segist gera ráð fyrir því að velta félagsins á fyrsta rekstrarárinu verði um 20 milljarðar króna og stöðugildin 270 í lok árs 2020 . Þá segja forsvarsmenn Play að þeir geri ráð fyrir því að afleidd störf tengd starfsemi félagsins verði 700 hið minnsta . Áætlanir gera ráð fyrir að flugfélagið flytji 900 þúsund farþega á fyrsta rekstrarárinu og þar af 200 þúsund ferðamenn beint til Íslands . Bendir flugfélagið á það , í orðsendingu til mbl.is , að hver ferðamaður eyði að meðaltali 143 þúsund krónum meðan á dvöl hans stendur og því gætu 200 þúsund ferðamenn á vegum Play skilað 28 milljörðum króna í þjóðarbúið .